Nädalavahetusel Port Arturi kaubanduskeskuses asuvas Grand Prix kasiinos teistkordselt toimunud kahepäevasel minifestivalil Pärnu Poker Weekend püstitati järjekordne mängijate arvu rekord.
Linna suurimas kasiinos korraldatud festival koosnes 50-euroste osalustasudega PokerNews Live Pärnu ning Triobet Live Pärnu turniiridest. Neist esimesel, mis viidi läbi 13. veebruaril, osales 57 mängijat. Teadaolevalt oli tegemist läbi aegade suurima mängijate arvuga pokkeriturniiriga, mis viidi läbi igapäevaselt töötavas kasiinos väljaspool Tallinna.
Lisaks anti PokerNews Live'il esimese kolme tunni jooksul väljalangenud mängijatele võimalus end ühel korral turniirile tagasi osta, mida kasutas 18 osalejat. 3150-eurose auhinnafondiga võistluse võitis pärast Marek Selgeveeriga sõlmitud kokkulepet Priit Hansalu, kes läks turniirisarja hooaja üldarvestuses kindlalt juhtima. Kaks parimat jagasid omavahel 1650 eurot, kolmandaks tulnud Alar Neemsalu lahkus 482-eurose auhinnarahaga.
"Meil on hea meel tunnistada, et alles eelmisel sügisel käivitatud PokerNews Live Pärnu ei jää samanimelisele, juba kolmandat hooaega Tallinnas toimuvale turniirisarjale millegagi alla," rõõmustas Casino Grand Prix turundusjuht Ainar Tandre. "Kohalik pokkerikommuun on väga aktiivne ning paistab, et ka külalised ei sõida Pärnusse ainuüksi suvel rannamõnusid nautima, vaid ka südatalvel pokkerit mängima," lausus Tandre.